Το ***Scream 3*** είναι αμερικανική ταινία τρόμου παραγωγής 2000 σε σκηνοθεσία Γουές Κρέιβεν και σε σενάριο του Έρεν Κρούγκερ. Αποτελεί το τρίτο μέρος της σειράς ταινιών, συνέχεια του *Scream 2* και αυτό που ολοκληρώνει την τριλογία. Πρωταγωνιστούν οι Νιβ Κάμπελ, Ντέιβιντ Αρκέτ και Κόρτνεϊ Κοξ Αρκέτ επαναλαμβάνοντας τους ρόλους τους από τις προηγούμενες ταινίες, ενώ στο καστ προστίθενται οι Πάτρικ Ντέμπσεϊ, Πάρκερ Πόουζι, Έμιλι Μόρτιμερ, Τζένι Μακάρθι και Λανς Χένρικσεν ενώ επιστρέφει και ο Λιβ Σράιμπερ. Το *Scream 3* διαδραματίζεται τρία χρόνια μετά τα γεγονότα που συνέβησαν στην προηγούμενη *ταινία* και ακολουθεί ξανά τη Σίντνεϊ Πρέσκοτ, η οποία ζει απομονωμένη πλέον κάπου στην Καλιφόρνια. Η ζωή της όμως θα βρεθεί ξανά σε κίνδυνο όταν ένας νέος Ghostface ξεκινά μια νέα σειρά δολοφονιών σκοτώνοντας το καστ της ταινίας μέσα στην ταινία *Stab 3: Επιστροφή στο Γούντσμπορο* (Stab 3: Return to Woodsboro) και αφήνοντας φωτογραφίες της μητέρας της σε κάθε σκηνή εγκλήματος. Για μια ακόμη φορά θα τη βοηθήσουν οι Ντιούι Ράιλι και Γκέιλ Γουέδερς, οι οποίοι εκτός των άλλων έχουν να ασχοληθούν και με την προσωπική τους σχέση. Όπως οι προηγούμενες ταινίες, το *Scream 3* συνδυάζει τον τρόμο και τη βία των ταινιών σλάσερ με την κωμωδία σε συνδυασμό με το μυστήριο, σατιρίζοντας αυτή τη φορά τα κλισέ των τριλογιών. Στο *Scream 3*, όμως, σε αντίθεση με τις προηγούμενες ταινίες της σειράς, δίνεται έντονη έμφαση στην κωμωδία με τα στοιχεία της βίας και του τρόμου να είναι αισθητά μειωμένα μετά από τη σφαγή που έγινε στο λύκειο Κολουμπάιν.

Ο Κέβιν Γουίλιαμσον είχε ήδη γράψει δύο προσχέδια πέντε σελίδων για δύο πιθανές συνέχειες του *Scream*. Το αρχικό σενάριο του *Scream 3* αφορούσε την πλασματική ταινία *Stab*, τα γυρίσματα της οποίας θα πραγματοποιούνταν στο Γούντσμπορο. Εξαιτίας όμως άλλων επαγγελματικών υποχρεώσεων, συμπεριλαμβανομένου και του σκηνοθετικού ντεμπούτου του Γουίλιαμσον με την ταινία *Πως Να Σκοτώσετε Τον Καθηγητή Σας* (Teaching Mrs. Tingle, 1999), του ήταν αδύνατο να γράψει ένα ολοκληρωμένο σενάριο για το *Scream 3*. Έτσι το σενάριο ανέλαβε να γράψει ο Κρούγκερ, ο οποίος απέρριψε μεγάλο μέρος των σημειώσεων του Γουίλιαμσον και μετέφερε τη δράση στο Χόλιγουντ. Οι Γουές Κρέιβεν και Μάρκο Μπελτράμι επέστρεψαν στη σκηνοθεσία και στη μουσική αντίστοιχα. Η παραγωγή της ταινίας αντιμετώπισε προβλήματα με συχνές αλλαγές στο σενάριο, με αρκετές σελίδες να γράφονται την ημέρα του γυρίσματος καθώς και με το πρόγραμμα του κύριου καστ ηθοποιών. Τα γυρίσματα ξεκίνησαν τον Ιούλιο του 1999 και ολοκληρώθηκαν το Σεπτέμβριο του ίδιου χρόνου με επαναληπτικά γυρίσματα να πραγματοποιούνται τον Ιανουάριο του 2000 για να γυριστεί ξανά το φινάλε.

Η παγκόσμια πρεμιέρα της ταινίας πραγματοποιήθηκε στις 3 Φεβρουαρίου 2000 στο Λος Άντζελες και κυκλοφόρησε στους κινηματογράφους την επόμενη μέρα. Το *Scream 3* αποδείχτηκε μεγάλη εισπρακτική επιτυχία φτάνοντας τα 161,8 εκατομμύρια δολάρια παγκοσμίως, αν και κινήθηκε λιγότερο ικανοποιητικά σε σχέση με τις δύο προηγούμενες ταινίες. Έλαβε κυρίως αρνητικά σχόλια από τους κριτικούς, με αρκετούς να σχολιάζουν ότι η ταινία είχε γίνει πια ό,τι το *Scream* αρχικά σατίριζε. Παρά όμως τη σημαντική αρνητική κριτική, το *Scream 3* έλαβε και κάποια θετικά σχόλια με αρκετούς να κάνουν λόγο για το καλύτερο τέλος στην *τριλογία Scream*.

To *Scream 3* αποτελούσε αρχικά το τρίτο και τελευταίο κεφάλαιο στη σειρά ταινιών αλλά το 2008 ανακοινώθηκε το *Scream 4*, το οποίο κυκλοφόρησε το 2011. Μια *πέμπτη* ταινία κυκλοφόρησε το 2022 ενώ μια έκτη με τον τίτλο *Scream VI* κυκλοφόρησε το 2023.

Πλοκή
-----

Ο Κότον Γουίρι, ο άνθρωπος που καταδικάστηκε και αργότερα αθωώθηκε για τη δολοφονία της Μορίν Πρέσκοτ, δολοφονείται μαζί με τη φίλη του, Κριστίν, επειδή δεν αποκάλυψαν στο δολοφόνο που βρίσκεται η Σίντνεϊ Πρέσκοτ. Ο ντετέκτιβ Κινκέιντ που έχει αναλάβει την υπόθεση, πληροφορεί τους Γκέιλ Γουέδερς και Ντιούι Ράιλι και τους ρωτά αν γνωρίζουν το άτομο που απεικονίζεται στη φωτογραφία που άφησε πίσω του ο δολοφόνος. Το πρόσωπο στη φωτογραφία αναγνωρίζεται ως η Μορίν Πρέσκοτ, η μητέρα της Σίντνεϊ. Μετά τη δολοφονία της Σάρα Ντάρλινγκ, ηθοποιός της ταινίας "Stab 3: Επιστροφή στο Γούντσμπορο" που βρίσκεται στα γυρίσματα αυτόν τον καιρό, η Γκέιλ και ο Ντιούι αντιλαμβάνονται ότι οι δολοφονίες γίνονται με βάση το σενάριο της ταινίας. Μόνο που το σενάριο έχει τρεις διαφορετικές εκδοχές και κανένας δεν μπορεί να γνωρίζει πια εκδοχή έχει στα χέρια του ο δολοφόνος.

Η Σίντνεϊ, που ζει τώρα μόνη, σε μια απομονωμένη περιοχή της Καλιφόρνια, δέχεται το γνωστό τηλεφώνημα από το δολοφόνο. Την ίδια στιγμή στο σπίτι μιας άλλης ηθοποιού, της Τζένιφερ Τζολί, δολοφονείται ο σωματοφύλακάς της, ανατινάζεται το σπίτι της και σκοτώνεται και ένας ακόμη ηθοποιός, ο Τομ Πρινζ. Η Σίντνεϊ καταφτάνει στο αστυνομικό τμήμα και πληροφορεί τον Ντιούι και την Γκέιλ ότι ο δολοφόνος την ανακάλυψε.

Ο Τζον Μίλτον, παραγωγός της ταινίας, καλεί τους εναπομείναντες ηθοποιούς - Τζένιφερ Τζολί, Αντζελίνα Τάιλερ και Τάισον Φοξ σε ένα πάρτι στην έπαυλή του. Στο πάρτι παρευρίσκονται επίσης ο Ντιούι, η Γκέιλ και ο Ρόμαν Μπρίτζερ, ο σκηνοθέτης της ταινίας. Πριν το πάρτι, οι Γκέιλ, Ντιούι και Τζένιφερ ανακαλύπτουν ότι ο Τζον Μίλτον γνώριζε τη Μορίν Πρέσκοτ ως Ρίνα Ρέινολντς, όταν αυτή πήγε στο Χόλιγουντ για να γίνει ηθοποιός. Ο δολοφόνος επιτίθεται στο πάρτι και σκοτώνει πρώτα τον Ρόμαν, μετά την Αντζελίνα και τον Τάισον και τέλος την Τζένιφερ.

Στο αστυνομικό τμήμα, η Σίντνεϊ δέχεται τηλεφώνημα από το δολοφόνο και την ενημερώνει ότι αν δεν πάει στην έπαυλη θα σκοτώσει τους Ντιούι και Γκέιλ. Όταν φτάνει, ο δολοφόνος της επιτίθεται, εκείνη τον πυροβολεί και αυτός εξαφανίζεται. Ο δολοφόνος ξαναεμφανίζεται πριν η Σίντνεϊ προλάβει να ελευθερώσει τους φίλους της και αρχίζει να την κυνηγά. Η Σίντνεϊ στην προσπάθειά της να ξεφύγει βρίσκεται σε ένα μυστικό δωμάτιο. Εκεί βρίσκεται και ο δολοφόνος, ο οποίος είναι ο Ρόμαν. Της αποκαλύπτει ότι είναι ο ετεροθαλής αδερφός της, από ένα βιασμό της μητέρας τους που συνέβη στον παρελθόν. Της λέει επίσης ότι αυτός ήταν που κινητοποίησε τον Μπίλι Λούμις στο Γούντσμπορο, όταν του ανέφερε το δεσμό του πατέρα του με τη Μορίν. Στη συνέχεια ο Ρόμαν εμφανίζει τον δεμένο Τζον Μίλτον και τον σκοτώνει μπροστά στη Σίντνεϊ αποκαλύπτοντας το σχέδιό του: θα ενοχοποιήσει τη Σίντνεϊ ως δολοφόνο και τον εαυτό του ως το μοναδικό επιζήσαντα της τρέλας της. Ο Ρόμαν την πυροβολεί και η Σίντνεϊ πέφτει στο πάτωμα. Λίγα δευτερόλεπτα αργότερα η ΣίντνεΪ εξαφανίζεται. Τότε χτυπάει το κινητό του Ρόμαν και βλέπει τη Σίντνεϊ να τον καλεί. Αμέσως εμφανίζεται από πίσω του η Σίντνεϊ και τον μαχαιρώνει. Ταυτόχρονα εμφανίζονται οι Γκέιλ, Ντιούι και ο ντετέκτιβ Κινκέιντ. Η Σίντνεϊ μαχαιρώνει μία ακόμη φορά τον Ρόμαν. Ο Ρόμαν όμως σηκώνεται και ο Ντιούι αρχίζει να τον πυροβολεί χωρίς όμως ο Ρόμαν να σκοτώνεται. Η Σίντνεϊ τότε του φωνάζει να πυροβολήσει στο κεφάλι, πράγμα που ο Ντιούι κάνει και ο Ρόμαν πεθαίνει.

Μέρες μετά, στο σπίτι της Σίντνεϊ, ο Ντιούι κάνει πρόταση γάμου στην Γκέιλ, η οποία λέει ναι. Η Σίντνεϊ επιστρέφει από τη βόλτα της και κλείνει την μπροστινή πόρτα χωρίς να βάλει το συναγερμό. Όταν η πόρτα ανοίγει τρίζοντας, η ίδια χαμογελά.

Ηθοποιοί και Χαρακτήρες
-----------------------

Κύριο λήμμα: Χαρακτήρες των ταινιών Scream
* Νιβ Κάμπελ στο ρόλο της *Σίντνεϊ Πρέσκοτ*
* Κόρτνεϊ Κοξ Αρκέτ στο ρόλο της *Γκέιλ Γουέδερς*
* Ντέιβιντ Αρκέτ στο ρόλο του *Ντουάιτ "Ντιούι" Ράιλι*
* Πάτρικ Ντέμπσεϊ στο ρόλο του *Ντετέκτιβ Μαρκ Κινκέιντ*
* Πάρκερ Πόουζι στο ρόλο της *Τζένιφερ Τζολί*
* Σκοτ Φόλεϊ στο ρόλο του *Ρόμαν Μπρίτζερ*
* Έμιλι Μόρτιμερ στο ρόλο της *Αντζελίνα Τάιλερ*
* Ντίον Ρίτσμοντ στο ρόλο του *Τάισον Φοξ*
* Λανς Χένρικσεν στο ρόλο του *Τζον Μίλτον*
* Μάτ Κίσλαρ στο ρόλο του *Τομ Πρινζ*
* Τζένι Μακάρθι στο ρόλο της *Σάρα Ντάρλινγκ*
* Πάτρικ Γουαρμπάρτον στο ρόλο του *Στίβεν Στόουν*
* Χέδερ Ματαράτζο στο ρόλο τηςς *Μάρθα Μικς*
* Τζέιμι Κένεντι στο ρόλο του *Ράντι Μικς*
* Κέλι Ράδερφορντ στο ρόλο της *Κριστίν Χάμιλτον*
* Λιβ Σράιμπερ στο ρόλο του *Κότον Γουίρι*
* Ρότζερ Λ. Τζάκσον ως η φωνή του *Ghostface*

Παραγωγή
--------

### Ανάπτυξη

|  |
| --- |
| "Ο Γουές είπε 'Σοβαρευτείτε παιδιά. Είτε θα κάνουμε μια ταινία *Scream* ή θα κάνουμε μια ταινία και θα της δώσουμε άλλο τίτλο. Αν είναι όμως ταινία *Scream*, τότε θα έχει κάποια στάνταρντς'". |
| — Ο Έρεν Κρούγκερ για την άρνηση του Γουές Κρέιβεν να αφαιρεθεί η βία από το *Scream 3*. |

Το *Scream 3* πήρε το πράσινο φως να ξεκινήσει την παραγωγή δύο χρόνια μετά το *Scream 2* με προϋπολογισμό 40 εκατομμύρια δολάρια, μια σημαντική αύξηση σε σχέση με τους προϋπολογισμούς των *Scream* στα 15 εκατομμύρια δολάρια και *Scream 2* στα 24 εκατομμύρια δολάρια. Ο Κέβιν Γουίλιαμσον είχε υπογράψει ήδη από την πρώτη ταινία για δύο συνέχειες ενώ η συμφωνία του Γουές Κρέιβεν αφορούσε τρεις ταινίες, δύο συνέχειες του *Scream* και ένα πρότζεκτ που θα επέλεγε ο ίδιος. Έτσι κατέληξε να σκηνοθετεί το 1999 την ταινία *Μια Τρυφερή Σχέση* (Music of the Heart) με τη Μέριλ Στριπ. Σε μια σκηνή της ταινίας ο Ρόμαν αναφέρει ότι πρέπει να γυρίσει μια ηλίθια ταινία τρόμου αντί να σκηνοθετήσει μια κλασική ιστορία αγάπης. Η σκηνή αυτή αποτελεί μια αστεία αναφορά σε αυτό το γεγονός.

Λίγο πριν ξεκινήσει η παραγωγή της ταινίας, δύο έφηβοι επιχείρησαν μια φονική επίθεση στο σχολείο τους, σκοτώνοντας αρκετούς μαθητές σε αυτό που έγινε γνωστό ως η Σφαγή στο λύκειο Κολουμπάιν. Στον απόηχο του περιστατικού, αρκετοί αναζητούσαν τα αίτια που οδήγησαν σε αυτήν την αντίδραση των δύο εφήβων και έτσι ήρθε η σκέψη της επιρροής των μέσων μαζικής ενημέρωσης στην κοινωνία, συμπεριλαμβανομένων των βιντεοπαιχνιδιών και των ταινιών. Με την παραγωγή του *Scream 3* να μην έχει ακόμα ξεκινήσει, υπήρχαν σκέψεις για το αν η ταινία έπρεπε να γίνει εκείνη την περίοδο, σκεπτόμενοι την πιθανότητα αρνητικών σχολίων, το στούντιο όμως, αποφάσισε να προχωρήσει στην παραγωγή αλλά με κάποιες αλλαγές. Το στούντιο ήταν αρκετά πιο ανήσυχο για τη βία και τις άγριες σκηνές στο *Scream 3* σε σχέση με τις προηγούμενες ταινίες της σειράς, πιέζοντας να δοθεί μεγαλύτερη έμφαση στο σατιρικό χιούμορ και μειώνοντας τη βία. Σε ένα σημείο κατά τη διάρκεια της παραγωγής, το στούντιο έφτασε να απαιτεί η ταινία να μη δείχνει καθόλου αίμα και βία, που σήμαινε μια δραστική αλλαγή στη σειρά ταινιών, αλλά παρενέβη ο Κρέιβεν δηλώνοντας ότι η ταινία είτε θα έχει τη βία που είχαν και οι προηγούμενες ταινίες *Scream* είτε να της δώσουν άλλο τίτλο. Σε μια συνέντευξή του, ο Πάτρικ Λούσιερ, μοντέρ της ταινίας μίλησε για τη σημασία που είχε η ταινία *Ο Νέος Εφιάλτης* (Wes Craven's New Nightmare, 1994) στην *τριλογία Scream* λέγοντας *"Δε νομίζω ότι το 'Scream' υπάρχει χωρίς το 'Νέο Εφιάλτη' να χαράζει το δρόμο. Είναι τόσο πρωτοποριακό. Φυσικά και το 'Scream' είναι με διαφορετικό τρόπο όμως, αλλά άνοιξε το δρόμο για το κοινό μιας ταινίας τρόμου που έχει αυτογνωσία. Και έχει πολύ καρδιά και είναι μια πραγματικά τρομακτική και έξυπνη ταινία"*. Η ταινία *Ο Νέος Εφιάλτης* διαδραματίζεται στα γυρίσματα της νέας ταινίας της σειράς *Εφιάλτης στο Δρόμο με τις Λεύκες* (Α Nightmare on Elm Street) όπου ο Φρέντι Κρούγκερ καταδιώκει τους ηθοποιούς στον πραγματικό κόσμο. Σύμφωνα με αρκετούς κριτικούς η επιρροή της ταινίας *Ο Νέος Εφιάλτης* στο *Scream* είναι αναμφισβήτητη.

### Σενάριο

Οι Μπομπ και Χάρβι Γουάνστιν προσέγγισαν τον Κέβιν Γουίλιαμσον στις αρχές του 1999 για να γράψει το σενάριο του *Scream 3*. Ωστόσο, μετά την επιτυχία των ταινιών *Scream* και την ενασχόλησή του με άλλα πρότζεκτ όπως η ταινία *Ξέρω τι Κάνατε Πέρυσι το Καλοκαίρι* (I Know What You Did Last Summer, 1997), ο Γουίλιαμσον είχε εμπλακεί σε πολλά πρότζεκτ, συμπεριλαμβανομένων της τηλεοπτική σειράς *Wasteland* και του σκηνοθετικού του ντεμπούτου με την ταινία *Πως Να Σκοτώσετε Τον Καθηγητή Σας* (Teaching Mrs. Tingle, 1999), το σενάριο της οποίας είχε γράψει πριν το *Scream* αλλά αντιμετώπιζε προβλήματα ανάπτυξης μέχρι τότε. Έτσι ο Γουίλιαμσον δεν μπορούσε να γράψει ένα ολοκληρωμένο σενάριο και παρέδωσε ένα προσχέδιο 20-30 σελίδων που αφορούσε την επιστροφή του Ghostface στο Γούντσμπορο όπου η σειρά ταινιών *Stab*, της ταινίας δηλαδή μέσα στην ταινία, θα πραγματοποιούσε γυρίσματα. Οι Γουάνστιν προσέλαβαν τον Έρεν Κρούγκερ, σεναριογράφο του θρίλερ *Ο Ύποπτος της Οδού Άρλινγκτον* (Arlington Road, 1999), να γράψει το σενάριο βασισμένο στις σημειώσεις του Γουίλιαμσον.

Το περιβάλλον για την ανάπτυξη του *Scream 3* είχε γίνει πιο περίπλοκο σε σχέση με τις προηγούμενες ταινίες. Υπήρχε αυξανόμενος έλεγχος για τη χρήση της βίας στα μίντια και την επίδραση που θα είχε στο κοινό μετά τη σφαγή στο λύκειο Κολουμπάιν. Επιπλέον, μετά την κυκλοφορία των *Scream* και *Scream 2*, διάφορες πράξεις βίας είχαν λάβει χώρα, οι οποίες αποκτούσαν την προσοχή των μέσων μαζικής ενημέρωσης όταν συνδέονταν με τις ταινίες. Τα στελέχη του στούντιο πρόθυμοι να αποφύγουν περαιτέρω κριτική ή σύνδεση με τέτοια περιστατικά, απέρριψαν μεγάλο μέρος των σημειώσεων του Γουίλιαμσον καθώς το στούντιο επέμενε το σενάριο να δώσει έμφαση στο κωμικό στοιχείο και να μειωθεί σημαντικά η βία. Η τοποθεσία της ταινίας μετακινήθηκε από το Γούντσμπορο στο Χόλιγουντ, καθώς ο Κρούγκερ πίστευε ότι οι χαρακτήρες θα έπρεπε να κινούνται σε "μεγαλύτερα" μέρη -από το λύκειο, στο κολέγιο, στο Χόλιγουντ. Παρασκηνιακά όμως, η μετακίνηση αυτή από το Γούντσμπορο στο Χόλιγουντ έγινε καθώς θεωρήθηκε ότι η απεικόνιση βίαιων δολοφονιών μέσα και γύρω από τη μικρή πόλη και το σχολείο του Γούντσμπορο θα τραβούσε αρνητική κριτική και προσοχή και θα ζημίωνε την παραγωγή και το στούντιο, αφού η ταινία θα κυκλοφορούσε στους κινηματογράφους σε λιγότερο από ένα χρόνο μετά το περιστατικό στο Κολουμπάιν.

|  |
| --- |
| "Όταν αναλαμβάνεις να ξαναγράψεις ένα σενάριο, δεν έρχεται ποτέ από σένα τελείως. Δεν είναι το ίδιο με το να γράφεις ένα πρωτότυπο σενάριο. Έτσι συχνά, αυτό που ψάχνεις είναι 'Λοιπόν με ποιον πρόκειται να συνεργαστώ;' και 'Από ποιον θα μάθω;' Οι απαντήσεις σε αυτά τα ερωτήματα, σου δίνουν κίνητρο να κυνηγήσεις ένα πρότζεκτ σαν αυτό". |
| — Ο Έρεν Κρούγκερ για την απόφασή του να γράψει το *Scream 3*. |

Ο Κρούγκερ συμφώνησε να γράψει το σενάριο για το *Scream 3* κυρίως γιατί θα συνεργαζόταν με τον Κρέιβεν και με τα στελέχη της Miramax, υποστηρίζοντας ότι το γράψιμο μιας συνέχειας πάνω στη δουλειά κάποιου άλλου δεν είναι το ίδιο με το γράψιμο ενός πρωτότυπου σεναρίου. Για να βοηθήσει στο γράψιμο του, ο Κρούγκερ διάβασε τα σενάρια του Γουίλιαμσον για το *Scream* και το *Scream 2* και παρακολούθησε τις προηγούμενες ταινίες για να κατανοήσει καλύτερα τους χαρακτήρες και τον τόνο των ταινιών. Σε μια συνέντευξή του, ο Κρούγκερ παραδέχτηκε ότι η έλλειψη εμπλοκής του με το κύριο καστ των ταινιών, παρεμπόδισε την ικανότητά του να απεικονίσει τους ηθοποιούς μένοντας πιστός στους χαρακτήρες τους. Στα πρώτα προσχέδια ο χαρακτήρας της Σίντνεϊ Πρέσκοτ έμοιαζε με αυτόν της Λίντα Χάμιλτον στην ταινία *Εξολοθρευτής 2: Μέρα Κρίσης* (Terminator 2: Judgment Day, 1991). Σε αυτό το σημείο παρενέβη ο Κρέιβεν και διόρθωσε το σενάριο δίνοντας στους χαρακτήρες τα οικεία χαρακτηριστικά που είχαν στις προηγούμενες ταινίες. Ο Κρούγκερ παραδέχτηκε ότι ο Κρέιβεν συμμετείχε ενεργά στην ανάπτυξη του σεναρίου. Όπως και στο *Scream 2*, το σενάριο του *Scream 3* υπέστη συνεχείς αλλαγές και αρκετές φορές σελίδες ήταν έτοιμες την ημέρα που γυρίζονταν. Αρκετές σκηνές γράφτηκαν ξανά ώστε να περιλαμβάνουν χαρακτήρες που αρχικά ήταν απών ή να αλλάξουν στοιχεία της πλοκής όταν αποφασίστηκε ότι δεν συνδέονταν με τις προηγούμενες σκηνές.

Σε μια συνέντευξή του, το 2009, ο Μάθιου Λίλαρντ, ο οποίος υποδύθηκε τον Στου στο *Scream*, ισχυρίστηκε ότι είχε υπογράψει να επιστρέψει στο *Scream 3* πάλι ως δολοφόνος. Το στόρι θα γύριζε πίσω στις ρίζες του στο Γούντσμπορο και ο Στου είχε επιβιώσει και όλα αυτά τα χρόνια βρισκόταν στη φυλακή αποφασισμένος να πάρει εκδίκηση, οργανώνοντας νέες επιθέσεις σε μαθητές λυκείου και φυσικά στη Σίντνεϊ. Η εκδοχή αυτή απορρίφτηκε από τη Miramax Films εξαιτίας της σφαγής στο λύκειο Κολουμπάιν που είχε συγκλονίσει την κοινή γνώμη και έτσι το σενάριο γράφτηκε ξανά χωρίς το χαρακτήρα του για να αποφύγει το στούντιο την παραγωγή μιας ταινίας που απεικονίζει βία και φόνους σε ένα λύκειο.

Ο Γουίλιαμσον, το 2013, έδωσε περαιτέρω λεπτομέρειες σχετικά με το δικό του σενάριο. Σε αυτήν την πρώτη εκδοχή οι δολοφόνοι θα ήταν ένα φαν κλαμπ των ταινιών *Stab* και όλοι θα είχαν λάβει μέρος στις δολοφονίες. Η τελευταία ανατροπή της ταινίας θα ήταν όταν η Σίντνεϊ θα έμπαινε μέσα στο σπίτι αφού ο Ghostface θα τους είχε σκοτώσει όλους και όλοι θα σηκώνονταν όρθιοι. Κανείς δεν είχε πραγματικά πεθάνει και το είχαν σχεδιάσει από την αρχή. Ο Γουίλιαμσον ενσωμάτωσε αυτό το στόρι στην τηλεοπτική σειρά *The Following* (2013-2015). Σε μια άλλη εκδοχή του σεναρίου, υπήρχε και δεύτερος δολοφόνος, η Αντζελίνα, η οποία υποδύεται τη Σίντνεϊ στο *Stab 3*. Θα ήταν η ερωμένη του Ρόμαν και παλιά συμμαθήτρια της Σίντνεϊ από το Γούντσμπορο και θα λεγόταν Άντζι Κρικ. Η Άντζι λάτρευε τη Σίντνεϊ και με το πέρασμα των χρόνων ζήλεψε τη φήμη και την προσοχή που απέκτησε εξαιτίας των δολοφονιών. Σε δήλωσή του ο Κρέιβεν σχολίασε αυτήν την εκδοχή και είπε ότι η σκηνή που δείχνει ότι η Αντζελίνα επέζησε και εξηγεί το κίνητρό της κόπηκε. Ο Κρέιβεν έδωσε κι άλλες λεπτομέρειες, λέγοντας ότι σε μια προηγούμενη σκηνή της ταινίας όπου η Σίντνεϊ συναντά την Αντζελίνα στην τουαλέτα με την Αντζελίνα να κρατά τη μάσκα του Ghostface, η Σίντνεϊ χωρίς να το ξέρει έπιασε στην ουσία στα πράσα την Αντζελίνα να προσπαθεί να μεταμφιεστεί ως δολοφόνος. Ο Κρέιβεν άφησε επίτηδες ασαφές το γεγονός αν η Αντζελίνα όντως προδώθηκε και δολοφονήθηκε από το συνεργό της ή απλά πήγε να μεταμφιεστεί καθώς ήταν ζωντανή και ο θάνατός της ήταν για να μπερδέψει το κοινό. Σύμφωνα με τον Κρέιβεν η Αντζελίνα είναι ακόμα ζωντανή. Αν και δεν έχει διευκρινιστεί επισήμως γιατί απορρίφθηκε αυτή η εκδοχή, λόγος έγινε από άτομα που δούλευαν στην παραγωγή ότι η ιδέα αυτή δεν άρεσε στο στούντιο και απαίτησαν να αλλάξει. Χρόνια αργότερα, το 2011, ο Κρέιβεν παραδέχτηκε ότι χάθηκε ένα μέρος της μαγείας στο *Scream 3*. Συγκεκριμένα είπε *"Απολαμβάνω να το βλέπω που και που, αλλά όλοι ξέρουμε ότι το 'Scream' και το 'Scream 2' είναι καλύτερες ταινίες"* και ομολόγησε ότι προσπάθησε να λάβει υπόψη του τα λάθη που έγιναν στα γυρίσματα του *Scream 3* κατά τη διάρκεια δημιουργίας του *Scream 4* (2011).

### Κάστινγκ

 Η Νιβ Κάμπελ στο ρόλο της Σίντνεϊ Πρέσκοτ σε μια σκηνή της ταινίας
Οι Νιβ Κάμπελ, Ντέιβιντ Αρκέτ, Κόρτνεϊ Κοξ Αρκέτ και Λιβ Σράιμπερ επέστρεψαν στους ρόλους τους και αποτελούν τους μοναδικούς επιζήσαντες των δύο προηγούμενων ταινιών. Σε συνέντευξή του, ο Γουές Κρέιβεν δήλωσε ότι δεν ήταν δύσκολο να πείσει το αρχικό καστ να επιστρέψει στο *τρίτο Scream* αλλά μετά την επιτυχία του *Scream 2* το πρόγραμμά τους ήταν φορτωμένο και αντιμετώπισαν δυσκολία ως προς τη διαθεσιμότητά τους στην παραγωγή της ταινίας. Συγκεκριμένα, οι υποχρεώσεις της Κάμπελ σε άλλα πρότζεκτ σήμαινε ότι ήταν διαθέσιμη για 20 μόλις ημέρες, καθώς ταυτόχρονα με το *Scream 3* γύριζε την ταινία *Ποιος Έπνιξε τη Μόνα;* (Drowning Mona, 2000) και την τηλεοπτική σειρά *Σπίτι για Πέντε* (Party of Five, 1994-2000). Έτσι η παραγωγή αναγκάστηκε να μικρύνει τον πρωταγωνιστικό της ρόλο και να εστιάσει στους χαρακτήρες που υποδύονταν οι Κοξ και Αρκέτ, οι οποίοι παντρεύτηκαν λίγους μήνες πριν την έναρξη της παραγωγής και διέκοψαν το μήνα του μέλιτος για να παραστούν στα γυρίσματα. Ο Ρότζερ Λ. Τζάκσον δάνεισε για μία ακόμα φορά τη φωνή του στο δολοφόνο Ghostface και ο Τζέιμι Κένεντι επανέλαβε το ρόλο του ως Ράντι Μικς παρά το γεγονός ότι ο χαρακτήρας του πέθανε στο *Scream 2*. Η αρνητική αντίδραση των θεατών με το θάνατο του Ράντι, ανάγκασε την παραγωγή να βρει μεθόδους να επιτρέψουν στον χαρακτήρα να επιστρέψει στο *Scream 3*. Μια αρχική σκέψη ήταν ο Ράντι να έχει επιζήσει και μαζί με την οικογένειά του να κρύβονται σε ασφαλές μέρος, αλλά θεωρήθηκε ότι ο κόσμος δεν θα πιστέψει αυτήν την ιδέα και έτσι ο Ράντι εμφανίστηκε σε ένα βίντεο για να αναφέρει τους κανόνες της τριλογίας.

Τους περισσότερους δευτερεύοντες ρόλους τους υποδύθηκαν πλασματικοί ηθοποιοί που συμμετέχουν στην ταινία μέσα στην ταινία *Stab 3*. Η Έμιλι Μόρτιμερ υποδύθηκε την Αντζελίνα Τάιλερ και λίγο καιρό μετά την έναρξη των γυρισμάτων, η ηθοποιός διαπίστωσε ότι της έλειπε η απαραίτητη άδεια εργασίας για να μπορέσει να συμμετάσχει στην ταινία και έτσι αναγκάστηκε να ταξιδέψει μέχρι το Βανκούβερ για να την πάρει. Η Πάρκερ Πόουζι υποδύθηκε την Τζένιφερ Τζολί και ο Ματ Κίσλαρ τον Τομ Πρινζ. Η Πόουζι παραδέχτηκε σε μια συνέντευξη ότι δεν παρακολούθησε ποτέ πραγματικά το *Scream 3* -ούτε καν στην πρεμιέρα και η γροθιά που της έριξε η Κοξ σε μια σκηνή της ταινίας ήταν αληθινή. Η Τζένι Μακάρθι πήρε το ρόλο της Σάρα Ντάρλινγκ και ο Ντίον Ρίτσμοντ του Τάισον Φοξ. Ο Λανς Χένρικσεν υποδύθηκε τον παραγωγό Τζον Μίλτον και ο Πάτρικ Ντέμπσεϊ τον ντετέκτιβ Μαρκ Κινκέιντ. Ο Ντέμπσεϊ πήρε το ρόλο μια μέρα πριν ξεκινήσουν τα γυρίσματα και είχε ουσιαστικά μία νύχτα να μάθει τα λόγια του για τρεις μεγάλες σκηνές. Ο Πάτρικ Γουαρμπάρτον υποδύθηκε τον Στίβεν Στόουν, σωματοφύλακα της Τζένιφερ και η Κέλι Ράδερφορντ την Κριστίν Χάμιλτον, κοπέλα του Κότον Γουίρι. Η Ράδερφοντ πήρε το ρόλο αφού τα γυρίσματα είχαν ήδη αρχίσει και η παραγωγή αντιμετώπιζε συνεχείς αλλαγές στο σενάριο και η εναρκτήρια σκηνή εξελίχθηκε. Αρχικά η σκηνή απαιτούσε ένα νεκρό γυναικείο σώμα αλλά αργότερα θεωρήθηκε ότι μια ζωντανή ηθοποιός είναι απαραίτητη ώστε ο Σράιμπερ να μπορέσει να αλληλεπιδράσει. Το καστ ολοκληρώθηκε με τον Σκοτ Φόλεϊ, ο οποίος υποδύθηκε το σκηνοθέτη Ρόμαν Μπρίτζερ. Για τον Φόλεϊ, το *Scream 3* ήταν ο πρώτος του ρόλος σε μεγάλη ταινία και σύμφωνα με τον ίδιο έμαθε ότι είναι ο δολοφόνος προς το τέλος των γυρισμάτων. Συγκεκριμένα ο ηθοποιός δήλωσε *"Όταν πήρα το ρόλο, δεν είχα ιδέα ότι ήμουν ο δολοφόνος και δεν μου το είπαν παρά μόνο όταν ήδη είχαν ξεκινήσει τα γυρίσματα, και μια παραγωγός, μια γυναίκα που συνεργαζόταν πολλά χρόνια με τον Γουές Κρέιβεν, η Μαριάν Μανταλένα μου είπε 'Το ξέρεις, έτσι;' κι εγώ λέω 'Να ξέρω τι; Τι ξέρω;'. Και είπε 'Εσύ είσαι ο δολοφόνος' κι εγώ αντέδρασα λέγοντας 'Ααα! Τέλεια!' και έφυγα σκεπτόμενος 'Πόσο τέλειο! Να είσαι σε μια ταινία Scream και να είσαι ο δολοφόνος!'"*.

Στο *Scream 3* πραγματοποιήθηκε η πρώτη live εμφάνιση της Μορίν Πρέσκοτ, μητέρα της Σίντνεϊ. Τη Μορίν υποδύθηκε η Λιν Μακρί, η οποία είχε εκπροσωπήσει το χαρακτήρα σε φωτογραφίες στις δύο προηγούμενες ταινίες ενώ οι Λόρενς Χεκτ και ΣΓ Μόργκαν έκαναν ένα μικρό πέρασμα επαναλαμβάνοντας τους ρόλους τους ως Νιλ Πρέσκοτ, πατέρας της Σίντνεϊ και Χανκ Λούμις αντίστοιχα. Η Νάνσι Ο' Ντελ επέστρεψε ως ανώνυμη δημοσιογράφος από το *Scream 2* και μάλιστα επανέλαβε το ρόλο της και στο *Scream 4*. Η Χέδερ Ματαράτζο υποδύθηκε τη Μάρθα Μικς, αδερφή του Ράντι και ο χαρακτήρας της έκανε μια εμφάνιση στο *πέμπτο* μέρος της σειράς. Επίσης στο *Scream 3* πραγματοποιήθηκαν οι κάμεο εμφανίσεις των Jay και Silent Bob, του Ρότζερ Κόρμαν και της Κάρι Φίσερ.

Όταν ξεκίνησε η παραγωγή της ταινίας φημολουγούνταν ότι οι ηθοποιοί Αλίσια Σιλβερστόουν, Κέιτ Γουίνσλετ, Σάνεν Ντόχερτι, Καρίσμα Κάρπεντερ και Κέιτ Χάντσον ήταν υποψήφιες για διάφορους ρόλους, ενώ έγινε λόγος για μια κάμεο εμφάνιση των Μπεν Άφλεκ και Τζέιμι Λι Κέρτις.

### Γυρίσματα

Τα γυρίσματα του *Scream 3* ξεκίνησαν στις 6 Ιουλίου 1999 στο Χόλιγουντ του Λος Άντζελες με έναν προϋπολογισμό 40 εκατομμυρίων δολαρίων και ολοκληρώθηκαν στις 29 Σεπτεμβρίου 1999 μετά από δώδεκα εβδομάδες. Τα γυρίσματα έλαβαν χώρα στο Σαν Φερνάντο Βάλεϊ, στο Μακάρθουρ Παρκ, στο Μπέβερλι Χιλς, στο Χόλιγουντ Χιλς, στο Σίλβερλεϊκ και στο Τοπάνγκα Κάνιον, το οποίο χρησιμοποιήθηκε για το απομονωμένο σπίτι του χαρακτήρα που υποδύεται η Κάμπελ. Για την εναρκτήρια σκηνή που περιλάμβανε τον Κότον Γουίρι να φτάνει στο σπίτι και να δολοφονείται από τον Ghostface χρησιμοποιήθηκε η Λεωφόρος του Χόλιγουντ αλλά η σκηνή στο διαμέρισμα άλλαξε αρκετές φορές και έτσι η σκηνή οδήγησης απαιτούσε αλλαγές για να διατηρηθεί η συνέχεια, τροποποιώντας το ποιος μιλάει στον Κότον στο τηλέφωνο και σε τι αφορούσε η συζήτηση. Χωρίς να μπορούν να επιστρέψουν στη Λεωφόρο του Χόλιγουντ, η σκηνή γυρίστηκε ξανά σε ένα δρόμο έξω από το στούντιο παραγωγής στο Σαν Φερνάντο Βάλεϊ και χρησιμοποιήθηκαν πλάνα από τη Λεωφόρο. Η σκηνή της επίθεσης γυρίστηκε μερικώς στο εξωτερικό και εσωτερικό σπίτι Χάρπερ στο Γουέστ Χόλιγουντ Η σκηνή υπέστη και άλλες αλλαγές καθώς αποφασίστηκε ότι η κοπέλα του Κότον πρέπει να είναι ζωντανή και όχι ένα νεκρό σώμα όταν ο Κότον μπαίνει στο σπίτι. Αργότερα αποφασίστηκε ότι η πάλη ανάμεσα στον Κότον και στον Ghostface, με τον Κότον να υπερέχει του δολοφόνου και να προσπαθεί να δραπετεύσει από το φεγγίτη δεν ήταν ρεαλιστική και έκανε τον Ghostface να μοιάζει αδύναμος. Η παραγωγή όμως δεν μπορούσε να επιστρέψει στο σπίτι Χάρπερ καθώς δεν ήταν πια διαθέσιμο και για αυτό το λόγο κατασκεύασε ένα αντίγραφο του εσωτερικού του σπιτιού για να επαναληφθούν τα γυρίσματα. Έτσι η σκηνή γυρίστηκε ξανά με τον Ghostface να υπερέχει του Κότον και να διακόπτει εντελώς την απόπειρα διαφυγής του από τον φεγγίτη. Ο χαρακτήρας της Κόρτνεϊ Κοξ Αρκέτ εισάγεται κατά τη διάρκεια ενός σεμιναρίου που διεξάγεται στο πανεπιστήμιο του Λος Άντζελες, UCLA, μία τοποθεσία που χρησιμοποιήθηκε στο *Scream 2* για να αντιπροσωπεύσει το πλασματικό κολέγιο Γουίντσορ. Το κινηματογραφικό στούντιο όπου γυρίζεται η ταινία *Stab 3* είναι το στούντιο του CBS στο Σαν Φερνάντο Βάλεϊ. Το φινάλε που περιλαμβάνει τις τελικές επιθέσεις και τη μάχη μεταξύ του δολοφόνου και της Σίντνεϊ γυρίστηκε στο Κτήμα Κάνφιλντ-Μορένο, μια έπαυλη στο Σίλβερλεϊκ.

Η σκηνή όπου η Κάμπελ διώκεται από τον Ghostface στα αντίγραφα των σκηνικών του πρώτου *Scream* δεν υπήρχε στο αρχικό σενάριο. Ο Κρέιβεν έδωσε εντολή να κατασκευαστούν τα σκηνικά καθώς ήθελε με κάποιο τρόπο να επισκεφτεί την πρωτότυπη ταινία. Μετά την κατασκευή των σκηνικών, η σκηνή γράφτηκε και χρησιμοποιήθηκε στην ταινία. Εξαιτίας των συνεχών αλλαγών στο σενάριο, που συχνά μπορούσε να χρησιμοποιηθεί την ημέρα που έπρεπε να γυριστεί, η παραγωγή γύρισε μεγάλη ποσότητα υλικού διαφορετικών παραλλαγών των ίδιων σκηνών, ώστε, σε περίπτωση που το σενάριο άλλαζε, θα μπορούσε να χρησιμοποιήσει τη σκηνή που είχαν τραβήξει χωρίς να χρειάζονται επιπλέον γυρίσματα. Συγκεκριμένα η εναρκτήρια σκηνή είχε τρεις διαφορετικές παραλλαγές και η τρίλεπτη εμφάνιση του Ράντι είχε υλικό δύο ωρών. Το ίδιο έγινε και με την τελευταία σκηνή η οποία γυρίστηκε με τρεις διαφορετικές παραλλαγές σχετικά με το χαρακτήρα του Πάτρικ Ντέμπσεϊ, μία στην οποία απουσίαζε, άλλη μία με το χέρι του στον επίδεσμο και μια τρίτη σε φυσιολογική κατάσταση καθώς η παραγωγή δεν ήταν σίγουρη για τη μοίρα του στην ταινία.

### Post production

Τον Ιανουάριο του 2000, τρεις μήνες μετά την ολοκλήρωση των γυρισμάτων, το φινάλε γυρίστηκε ξανά καθώς το αποτέλεσμα θεωρήθηκε ανεπαρκές. Αρχικά, στο φινάλε η Σίντνεϊ νικούσε εύκολα τον Ρόμαν και ακολουθούσε πρώτα μια πρωινή σκηνή με την αστυνομία να καταφτάνει και μετά η σκηνή στο σπίτι της Σίντνεϊ. Το στούντιο θεώρησε ότι αυτό το φινάλε καταστρέφει το ρυθμό της ταινίας προς την κλιμάκωση και δεδομένου ότι πρόκειται για το τελευταίο κεφάλαιο, το κοινό έπρεπε να πιστέψει ότι η Σίντνεϊ μπορούσε να χάσει και να πεθάνει, κάτι το οποίο δεν είχε επιτευχθεί με την εύκολη νίκη της. Για να δημιουργήσουν το εναλλακτικό φινάλε, η σκηνή πάλης μεταξύ της Σίντνεϊ και του Ρόμαν επεκτάθηκε και προστέθηκε ο πυροβολισμός της Σίντνεϊ. Άλλη μια προσθήκη ήταν αυτή του χαρακτήρα Μαρκ Κινκέιντ, ο οποίος απουσίαζε εντελώς από το φινάλε, αφού η παραγωγή συνειδητοποίησε ότι ο χαρακτήρας του απλά εξαφανίστηκε από την πλοκή και δεν ολοκληρώθηκε η ιστορία του.

Όπως και με τις προηγούμενες ταινίες *Scream*, ο Κρέιβεν αντιμετώπισε επανειλημμένες συγκρούσεις για λογοκρισία με την Κινηματογραφική Ένωση Αμερικής (MPAA) σχετικά με τη βία, με τον σκηνοθέτη να δηλώνει σε συνέντευξή του ότι τα θέματα αυτά τον έκαναν να εξετάσει την έξοδό του από τις ταινίες τρόμου.

Κυκλοφορία
----------

Το επίσημο logo του *Scream 3*
Η πρεμιέρα του *Scream 3* πραγματοποιήθηκε στις 3 Φεβρουαρίου 2000 στο Γουέστγουντ της Καλιφόρνια και κυκλοφόρησε στους κινηματογράφους στις 4 Φεβρουαρίου 2000.

### Box office

To *Scream 3* έθεσε ένα νέο ρεκόρ ανοίγοντας το σαββατοκύριακο στις Ηνωμένες Πολιτείες σε 3.467 αίθουσες. Το ρεκόρ αυτό ξεπεράστηκε τον Ιούλιο του ίδιου χρόνου από την ταινία *Επικίνδυνη Αποστολή 2* (Mission: Impossible II), η οποία άνοιξε σε 3.669 αίθουσες.

Η ταινία με προϋπολογισμό 40 εκατομμύρια δολάρια έκανε ένα εντυπωσιακό άνοιγμα τριημέρου με 34,7 εκατομμύρια δολάρια. Παρ' όλα αυτά στην Αμερική δεν κατάφερε να φτάσει τα 100 εκατομμύρια δολάρια, κάτι που κατόρθωσαν οι δύο προηγούμενες ταινίες, αποφέροντας συνολικά 89,1 εκατομμύρια δολάρια στο αμερικανικό box office και 72,6 εκατομμύρια δολάρια στον υπόλοιπο κόσμο. Παγκοσμίως συγκέντρωσε 161,8 εκατομμύρια δολάρια. Ήταν η 27η μεγαλύτερη εισπρακτική επιτυχία για το 2000 τόσο στην Αμερική όσο και παγκοσμίως και μέχρι το 2011 το *Scream 3* είναι η 548η μεγαλύτερη εισπρακτική επιτυχία παγκοσμίως πίσω από το *Scream* και *Scream 2* και η τρίτη μεγαλύτερη εισπρακτική επιτυχία στην κατηγορία ταινιών σλάσερ και πάλι πίσω από τις προηγούμενες ταινίες της σειράς.

### Κριτικές

Το *Scream 3* έλαβε κυρίως αρνητικές κριτικές. Στην ιστοσελίδα Rotten Tomatoes το 41% των κριτικών έδωσαν στην ταινία θετικά σχόλια. Οι περισσότεροι κριτικοί έκαναν λόγο ότι η ταινία έχασε την πρωτοτυπία της και τη φρεσκάδα της πέφτοντας στα κλισέ τρόμου που σατίριζε.

Το περιοδικό Time Out ήταν ιδιαίτερα επικριτικό αποκαλώντας το σχολιασμό της ταινίας πάνω στο μεταμοντέρνο μια φτωχή απομίμηση της ταινίας *Ο Νέος Εφιάλτης* (Wes Craven's New Nightmare, 1994) που σκηνοθέτησε ο ίδιος ο Κρέιβεν. Ο κριτικός Τζέιμς Μπεραρντινέλι έγραψε *"το 'Scream 3' θα έπρεπε να κάνει κάτι ριζοσπαστικό ή εφευρετικό ώστε να αποφύγει να καταλήξει κουραστικό. Δυστυχώς, δεν υπάρχει τίποτα εδώ που ακόμα και ο πιο άπειρος λάτρης των ταινιών τρόμου θα βρει καινοτόμο και το προβλέψιμο αποτέλεσμα είναι μια ταινία που ωχριά σε σύγκριση με τους προκατόχους της"*. Η εφημερίδα Chicago Tribune σχολίασε ότι *"εφόσον η ταινία είναι η πιο χολιγουντιανή, θα μπορούσε να τελειώσει με ένα αναρχικό στιλ. Αντιθέτως, παρά τις συμπαθητικές ανατροπές, παίρνει τον εαυτό της πολύ σοβαρά και ακολουθεί πολύ αυστηρά τη φόρμουλά της ώστε να καταφέρει να αποφύγει αυτό που διακωμωδεί"*. Το περιοδικό Entertainment Weekly σχολίασε έντονα το σενάριο γράφοντας *"ο νέος σεναριογράφος, Έρεν Κρούγκερ, δεν ξέρει να διασκεδάζει ώστε να μας κινήσει το ενδιαφέρον στις μηχανορραφίες των ταινιών σλάσερ"*.

Σε μια πιο μικτή κριτική ο Ρότζερ Ίμπερτ σχολίασε ότι *"οι χαρακτήρες είναι τόσο αδύναμοι που είναι σχεδόν διάφανοι"*, ξεχώρισε όμως την ερμηνεία της Νιβ Κάμπελ γράφοντας *"ο φακός τη λατρεύει και θα μπορούσε να γίνει ένα πραγματικά μεγάλο αστέρι"*. Η εφημερίδα The New York Times ήταν πιο θετική γράφοντας *"η ταινία είναι αστεία και ζωηρή, με αρκετές καλές ατάκες"* ενώ επαίνεσε την Κάμπελ σχολιάζοντας *"η σειρά ταινιών 'Scream' είναι χτισμένη γύρω από την Κάμπελ. Δείχνει αληθινή ικανότητα... έχει αναπτυχθεί ως ηθοποιός. Όταν τα μάτια της σκοτεινιάζουν με ανησυχία και φόβο, είναι εξουθενωμένη και βασανισμένη, δεν προσποιείται"*. Η εφημερίδα Los Angeles Times χαρακτήρισε την ταινία *"γνήσια τρομακτική και άκρως διασκεδαστική"* και ο κριτικός Τομ Κόουτς του BBC έγραψε *"ως ολοκλήρωση της τριλογίας λειτουργεί πιο αποτελεσματικά απ' ό,τι θα μπορούσε κάποιος να περιμένει με φρέσκο αίμα, έξυπνες ανατροπές και έντονες ερμηνείες"*. Το περιοδικό Empire αποκάλεσε την ταινία ικανοποιητική αν και σημείωσε ότι αρχίζει να φαίνεται η φθορά στη σειρά ταινιών και το Variety επαίνεσε την ταινία γράφοντας *"οι λάτρεις των ταινιών θα μπορέσουν να εκτιμήσουν με πόση οξυδέρκεια ο Κρέιβεν έριξε αυλαία στην σειρά που αναβίωσε το είδος του τρόμου και που πολλοί μιμήθηκαν"*.

### Επανεκτίμηση

Στον απόηχο του σκανδάλου που αφορούσε τον Χάρβι Γουάνστιν, παραγωγό της σειράς ταινιών *Scream*, αρκετά δημοσιεύματα σημείωσαν τις ομοιότητες μεταξύ της συμπεριφοράς του Γουάνστιν και των θεμάτων κακοποίησης που αποτελούν μέρος της πλοκής του *Scream 3* και πιο συγκεκριμένα την ιστορία της Μορίν Πρέσκοτ, μητέρα της πρωταγωνίστριας των ταινιών, Σίντνεϊ. Το 2017, η δημοσιογράφος Κρίστεν Γιούνσου Κιμ του περιοδικού Vice, έγραψε για τη σκηνή στην οποία ο Τζον Μίλτον, που υποδύθηκε ο Λανς Χένρικσεν, συζητά το πως εκμεταλλεύονταν τις επίδοξες ηθοποιούς. Συγκεκριμένα σχολίασε πόσο αυτοαναφορική ήταν πάντα η σειρά ταινιών όλα αυτά τα χρόνια και πόσο άβολη και αμήχανα αληθινή είναι αυτή η συγκεκριμένη σκηνή στην οποία ο χαρακτήρας Τζον Μίλτον λέει: 

>  *"Ήταν στη δεκαετία του '70, τα πάντα ήταν διαφορετικά τότε. Ήμουν γνωστός για τα πάρτι μου, η Ρίνα (Μορίν Πρέσκοτ) ήξερε τι συνέβαινε. Ήταν για κορίτσια σαν κι αυτή να γνωρίσουν άνδρες, άνδρες που θα τις δώσουν ρόλους, αν έδιναν τη σωστή εντύπωση. Τίποτα δεν της συνέβη που δεν το προκάλεσε η ίδια, ότι κι αν είπε μετά. Η όλη κατάσταση μπορεί να ξέφυγε λίγο. Ίσως να την εκμεταλλεύτηκαν. Ίσως η σκληρή αλήθεια είναι, ότι η πόλη αυτή δεν είναι η πόλη της αθωότητας. Δεν ασκήθηκαν κατηγορίες. Και η ουσία είναι ότι η Ρίνα Ρέινολντς δεν έπαιζε σύμφωνα με τους κανόνες. Θες να πας μπροστά στο Χόλιγουντ, πρέπει να παίξεις το παιχνίδι, αλλιώς πήγαινε σπίτι."*
> 
> 

Η δημοσιογράφος σημείωσε την τρομακτικά παράξενη ομοιότητα αυτής της συμπεριφοράς με εκείνη του Γουάνστιν καθώς το αφήγημα "τίποτα δεν της συνέβη που δεν το προκάλεσε η ίδια" και η δικαιολογία "τα πάντα ήταν διαφορετικά τότε" φαίνονται πολύ οικεία σήμερα. Για την ταινία είπε ότι πλέον είναι τρομακτική με έναν τρόπο που δεν θα περίμενε κανείς. Το 2019, ο μοντέρ της ταινίας, Πάτρικ Λούσιερ συζήτησε αυτά τα συγκεκριμένα θέματα και τον τρόπο προσέγγισης του Γουές Κρέιβεν, λέγοντας για τον χαρακτήρα του Χένρικσεν: *"Ο Γουές νομίζω, ενδιαφερόταν πολύ για αυτόν τον χαρακτήρα όχι όμως ως τον κακό -και βέβαια είναι κακός- αλλά ως καταλύτης για το κίνητρο του δολοφόνου. Αυτός αποτελεί ουσιαστικά τη σπίθα των γεγονότων και αν αποδεχθείς το γεγονός αυτό, τη σπίθα των γεγονότων ολόκληρης της σειράς"*. Ο Λούσιερ μαζί με το σεναριογράφο της ταινίας Έρεν Κρούγκερ, περιέγραψαν το *Scream 3* σαν "ένα φίδι που τρώει την ουρά του" και η χολιγουντιανή κριτική της ταινίας για την εκμεταλλευτική προσέγγιση του Χόλιγουντ είναι κάτι που η ταινία κυριολεκτεί σε παράλογο βαθμό. Ο Λούσιερ συγκεκριμένα είπε: *"Είμαστε το παράσιτο που ζει από τα εγκλήματα και είμαστε επίσης ο υποκινητής των εγκλημάτων από τα οποία ζούμε."* Ο Κρούγκερ ομολόγησε ότι δεν υπήρξε καμία αντίδραση από τα στελέχη του στούντιο ούτε έλαβε ποτέ κάποια σημείωση για το χαρακτήρα του Μίλτον λέγοντας συγκεκριμένα ότι σε όλους άρεσε αυτό το στόρι.

Το 2020, ο δημοσιογράφος Άνταμ Γουάιτ έγραψε ότι η ταινία είναι *"μια θυμωμένη καταγγελία ανάρμοστης σεξουαλικής συμπεριφοράς στο Χόλιγουντ, αρπακτικών ανδρών και του καναπέ του κάστινγκ"*. Σημείωσε αρκετές περιπτώσεις "πάρε-δώσε σεξ" μέσα στην ταινία όπως για παράδειγμα όταν οι χαρακτήρες Τζένιφερ και Αντζελίνα παραδέχονται ότι έκαναν σεξ με τους δημιουργούς της ταινίας ώστε να πάρουν ένα ρόλο στην ταινία *Stab*. Άλλο ένα παράδειγμα όταν η Κάρι Φίσερ εμφανίζεται στην ταινία ως σωσίας της ίδιας της Φίσερ, ισχυρίζεται ότι το ρόλο της Πριγκίπισσας Λέια στη σειρά ταινιών *Ο Πόλεμος των Άστρων* (Star Wars) τον κέρδισε αυτή που κοιμήθηκε με τον Τζορτζ Λούκας. Ο Γουάιτ επίσης σημείωσε ότι η Ρόουζ ΜακΓκόουαν που συμμετείχε στο πρώτο *Scream* (1996), κατηγόρησε τον Γουάνστιν ένα χρόνο μετά την κυκλοφορία του *Scream 3,* ότι τη βίασε σε ένα δωμάτιο ξενοδοχείου. H ΜακΓκόουαν αποκάλυψε το 2017 ότι έλαβε 100.000 δολάρια μετά από διακανονισμό.

Γράφοντας για το SyFy Wire, η Έμμα Φρέιζερ σχολίασε ότι καθ΄όλη τη σειρά η Μορίν Πρέσκοτ χαρακτηρίζεται ως γυναίκα ελαφρών ηθών και ως θύμα βιασμού που κατηγορήθηκε. Η Φρέιζερ σημείωσε ότι η ύπουλη χειραγώγηση όσων βρίσκονται στην εξουσία και οι προσπάθειες τους να συγκαλύψουν μια επίθεση ενώ κακολογούν το θύμα δεν ήταν μια καινούρια ιδέα όταν κυκλοφόρησε το *Scream 3*. Ωστόσο, η συζήτηση είναι πιο διαδεδομένη και επικεντρωμένη σήμερα, μετά το ξέσπασμα του σκανδάλου του Γουάνστιν. Επισήμανε επίσης το γεγονός ότι αν και ο Γουάνστιν ήταν παραγωγός της σειράς ταινιών δε σημαίνει ότι υπάρχει μια μυστική συνωμοσία ή κάποιο κρυφό μήνυμα μέσα στην ταινία προς τον κινηματογραφικό παραγωγό, αλλά είναι αδύνατο να δει κάποιος το όνομά του στους τίτλους και να μην συγκρίνει αυτό που βλέπει στην οθόνη με το σκάνδαλο που συνεχίζει να παίζεται μπροστά στα μάτια μας. Ξεχώρισε μια ατάκα του χαρακτήρα Τζον Μίλτον *"το Χόλιγουντ είναι γεμάτο εγκληματίες των οποίων η καριέρα ανθίζει"* και σχολίασε ότι δύο δεκαετίες μετά την κυκλοφορία του *Scream 3* αυτή η ατάκα ακούγεται σαν να να σου κλείνει το μάτι αλλά πολύ περισσότερο ακούγεται σαν προειδοποίηση από το παρελθόν. H Φρέιζερ επισήμανε εντόνως την έλλειψη εξερεύνησης όλων αυτών των θεμάτων, δηλώνοντας ότι "*η ταινία θα μπορούσε να ρίξει μια συναρπαστική ματιά στα εγκλήματα αυτής της βιομηχανίας και τη σύνδεση που έχει το είδος του τρόμου με το θέμα του σεξ"*.

Βραβεία/Υποψηφιότητες
---------------------

| Έτος | Βραβείο | Κατηγορία | Υποψήφιος | Αποτέλεσμα | Παραπομπή |
| --- | --- | --- | --- | --- | --- |
| 2001 | Saturn Awards | Καλύτερη Κυκλοφορία Ταινίας σε DVD |  | Υποψηφιότητα |  |
| 2000 | MTV Movie Awards | Καλύτερη Γυναικεία Ερμηνεία | Νιβ Κάμπελ | Υποψηφιότητα |  |
| Καλύτερη Κωμική Ερμηνεία | Πάρκερ Πόουζι | Υποψηφιότητα |  |

Σατιρικό ύφος
-------------

Για άλλη μια φορά, και το τρίτο μέρος της σειράς σατιρίζει τις ταινίες τρόμου αλλά και τον ίδιο του τον εαυτό. Το μεγαλύτερο μέρος της ταινίας διαδραματίζεται στο Χόλιγουντ και εστιάζει την δράση στα γυρίσματα του *Stab 3*, της ταινίας δηλαδή που είναι εμπνευσμένη από γεγονότα της τριλογίας, δηλαδή της ταινίας μέσα στην ταινία. Παραδείγματος χάριν οι ηθοποιοί Πάρκερ Πόουζι και Ματ Κίσλαρ παίζουν τους χαρακτήρες Τζένιφερ Τζολί και Τομ Πρινζ βασισμένοι στους ήρωες Γκέιλ Γουέδερς και Ντιούι Ράιλι. Ο χαρακτήρας Τζένιφερ Τζολί είναι συνδυασμός των Τζένιφερ Άνιστον και Αντζελίνα Τζολί. Ενώ ο ήρωας Τομ Πρινζ είναι συνδυασμός των Φρέντι Πρινζ Τζούνιορ και Τομ Κρουζ. Ο χαρακτήρας Σάρα Ντάρλινγκ της Τζένι Μακάρθι παραπονιέται ότι παίζει ένα ρηχό ρόλο που σκοτώνεται μετά από δύο σκηνές. Το ίδιο ακριβώς συμβαίνει στη Σάρα στο *Scream 3*.

Soundtrack
----------

To ***Scream 3: The Album*** αποτελεί το σάουντρακ της ταινίας. Κυκλοφόρησε στις 25 Ιανουαρίου 2000 και περιέχει 18 τραγούδια κυρίως από τη μέταλ μουσική σκηνή με τη συμμετοχή καλλιτεχνών όπως System of a Down, Slipknot, Powerman 5000, Full Devil Jacket, Godsmack, Sevendust, Incubus, Static-X και Staind. Το τραγούδι "Red Right Hand" του Nick Cave and the Bad Seeds ακούγεται στην ταινία όπως και στις προηγούμενες ταινίες της σειράς. Ο Νικ Κέιβ έγραψε μια "συνέχεια" του τραγουδιού ειδικά για την ταινία, η εκδοχή της οποίας ακούγεται στους τίτλους τέλους. Επίσης, το μουσικό γκρουπ Creed έδωσε δύο τραγούδια στο σάουντρακ της ταινίας. Το πρώτο τραγούδι "What If" έγινε και βίντεο κλιπ και ο Ντέιβιντ Αρκέτ κάνει μια μικρή εμφάνιση. Το δεύτερο "Is This the End" γράφτηκε ειδικά για την ταινία και ακούγεται στους τίτλους τέλους. 

Στις 23 Φεβρουαρίου 2000, το *Scream 3: The Album* έγινε χρυσό με πωλήσεις άνω των 500.000 αντιτύπων. Το σάουντρακ παρέμεινε για 14 εβδομάδες στο *Billboard* 200, φτάνοντας μέχρι την 32η θέση.

### Track listing

1. Creed - "What If"
2. Slipknot - "Wait and Bleed"
3. Finger Eleven - "Suffocate"
4. System of a Down - "Spiders"
5. American Pearl - "Automatic"
6. Sevendust - "Fall"
7. Godsmack - "Time Bomb"
8. Coal Chamber - "Tyler's Song"
9. Static-X - "So Real"
10. Incubus - "Crowded Elevator"
11. Dope - "Debonaire"
12. Fuel - "Sunburn"
13. Powerman 5000 - "Get On, Get Off"
14. Full Devil Jacket - "Wanna' Be Martyr"
15. Orgy - "Dissention"
16. Staind - "Crawl"
17. EAR2000 - "Click Click"
18. Creed - "Is This The End"

Παραπομπές
----------

1. 1 2 3 4 5 6 7 8 9 10 11 12 13 14 15 16 17 18 19 20  Wes Craven (Director) (4 Φεβρουαρίου 2000). «Scream 3- Commentary by Wes Craven, Patrick Lussier & Marianne Maddalena» (DVD) (στα English). United States: Dimension Films. CS1 maint: Μη αναγνωρίσιμη γλώσσα (link)
2. 1 2 3 4 5 6  «Scream 3 στο Box Office Mojo». Box Office Mojo.
3. 1 2 3  «Scream 3 στο Rotten Tomatoes». Rotten-tomatoes. Ανακτήθηκε στις 27 Απριλίου 2011.
4. 1 2 3 4 5 6 7 8 9 10  Spelling, Ian (Μάρτιος 2000). «Joining the Scream Team». *Fangoria* (Starlog Group Inc.) (190): 19–22.
5. ↑  «Scream στο The Numbers». *The-Numbers*. Nash Information Services, LLC.
6. ↑  «Scream 2 στο The Numbers». *The-Numbers*. Nash Information Services, LLC.
7. ↑  Garcia, Chris (Μάρτιος 1997). «One Last Scream». *Fangoria* (Starlog Group Inc.) (160): 20–23.
8. 1 2  Mackie, Drew (31 Αυγούστου 2015). «Wes Craven Wasn't Only a Horror Director: Remembering 'Music of the Heart'». People. Ανακτήθηκε στις 8 Ιανουαρίου 2023.
9. 1 2 3 4 5 6  «E! A True Hollywood Story: Scream». United States: E! Entertainment Television. 31 Οκτωβρίου 2001.
10. ↑  Hills, Ryan (3 Ιανουαρίου 2021). «INTERVIEW WITH PATRICK LUSSIER». scream-thrillogy.com. Ανακτήθηκε στις 8 Ιανουαρίου 2023.
11. ↑  Shields, Rachel. «Victim of 1999 attack by two schoolboys demands Edlington pair get longer term». *The Independent*. Ανακτήθηκε στις 27 Απριλίου 2011.
12. ↑  «2 Guilty Of Scream Murder». *CBS News*. Ανακτήθηκε στις 27 Απριλίου 2011.
13. ↑  «Matthew Lillard and I do the talk talk». 30 Νοεμβρίου 2009. Αρχειοθετήθηκε από το πρωτότυπο στις 23 Μαΐου 2012. Ανακτήθηκε στις 27 Απριλίου 2011.
14. ↑  Ragland, Vanessa· Stratton, Cole (1 Ιουλίου 2010). «PMC 13: Matthew Lillard (Relevant information - 26 minutes in)». Ανακτήθηκε στις 27 Απριλίου 2011.
15. ↑  Wiesselmann, Jarett (17 Ιανουαρίου 2013). «How 'Scream 3' Became 'The Following'». *Entertainment Tonight*. Αρχειοθετήθηκε από το πρωτότυπο στις 21 Ιανουαρίου 2013. Ανακτήθηκε στις 8 Ιανουαρίου 2023.
16. 1 2  Kennedy, Michael (13 Οκτωβρίου 2020). «Scream 3's Original Script Had 2 Killers: Who They Were & Why It ChangedR». ScreenRant. Ανακτήθηκε στις 8 Ιανουαρίου 2023.
17. ↑  Tseng, Douglas (21 Ιανουαρίου 2022). «Throwback Interview: 8 DAYS Spoke To Wes Craven In 2011 About Scream 4 And His Love-Hate Relationship With The Internet». 8 Days. Ανακτήθηκε στις 8 Ιανουαρίου 2023.
18. 1 2  Shapiro, Marc (Ιανουάριος 2000). «Scream Goodbye». *Fangoria* (Starlog Group Inc.) (189): 26–29, 67.
19. ↑  Burwick, Kevin (15 Αυγούστου 2020). «David Arquette Claims Responsibility for Courteney Cox's Infamous Scream 3 Bangs». Movieweb. Ανακτήθηκε στις 8 Ιανουαρίου 2023.
20. ↑  Philips, Hedy (29 Οκτωβρίου 2020). «12 Trivia Tidbits You Probably Never Knew About the Scream Franchise». Popsugar Entertainment. Ανακτήθηκε στις 8 Ιανουαρίου 2023.
21. ↑  Goodwin, Jess (25 Ιανουαρίου 2022). «How Skeet Ulrich Got Hurt For Real In "Scream," Plus 49 Other Behind-The-Scenes Facts About The Franchise». BuzzFeed News. Ανακτήθηκε στις 8 Ιανουαρίου 2023.
22. ↑  Gunning, Cathal (19 Ιανουαρίου 2022). «What Happened To Scream 3's Mark Kincaid?». Screen Rant. Ανακτήθηκε στις 8 Ιανουαρίου 2023.
23. ↑  Wiese, Jason (4 Φεβρουαρίου 2022). «The Original Scream Movies: 10 Behind-The-Scenes Facts About The Hit Horror Franchise». CinemaBlend. Ανακτήθηκε στις 8 Ιανουαρίου 2023.
24. ↑  Hedash, Kara (24 Ιουνίου 2019). «Scream 3's Jay & Silent Bob Cameo Wasn't The Two Franchises' First Crossover». Screen Rant. Ανακτήθηκε στις 8 Ιανουαρίου 2023.
25. 1 2  «Scream 3». Entertainment Weekly. 13 Αυγούστου 1999. Ανακτήθηκε στις 8 Ιανουαρίου 2023.
26. ↑  Pyne, Holly (16 Απριλίου 2014). «15 Things You (Probably) Didn't Know About Scream 3». shortlist.com. Ανακτήθηκε στις 8 Ιανουαρίου 2023.
27. 1 2 3 4 5 6 7  Reeves, Tony. «Scream 3 film locations». Movie-Locations. Ανακτήθηκε στις 27 Απριλίου 2011.
28. 1 2  Wes Craven (Director) (12 Δεκεμβρίου 1997). «Scream 2- Commentary by Wes Craven, Patrick Lussier & Marianne Maddalena» (DVD) (στα English). United States: Dimension Films. CS1 maint: Μη αναγνωρίσιμη γλώσσα (link)
29. ↑  Wes Craven (26 Σεπτεμβρίου 2000). *Behind the 'Scream' documentary from Ultimate Scream Collection* (DVD). United States: Dimension Home Video.
30. ↑  Wayne, Gary (2000). «Hollywood Movie Premieres - 2000». Αρχειοθετήθηκε από το πρωτότυπο στις 4 Απριλίου 2011. Ανακτήθηκε στις 27 Απριλίου 2011.
31. 1 2  «WIDEST RELEASES (or The 3,000+ Club)». *Box Office Mojo*. Internet Movie Database. Ανακτήθηκε στις 27 Απριλίου 2011.
32. ↑  «Horror - Slasher». Box Office Mojo. Ανακτήθηκε στις 27 Απριλίου 2011.
33. ↑  «Scream 3». Rotten-tomatoes. Ανακτήθηκε στις 27 Απριλίου 2011.
34. ↑  «Scream 3». *Time Out*. 6 Φεβρουαρίου 2000. Αρχειοθετήθηκε από το πρωτότυπο στις 18 Οκτωβρίου 2012. Ανακτήθηκε στις 8 Ιανουαρίου 2023.
35. ↑  James Berardinelli (1 Ιανουαρίου 2000). «Scream 3 (United States, 2000)». Reel Views. Ανακτήθηκε στις 8 Ιανουαρίου 2023.
36. ↑  Caro, Mark (4 Φεβρουαρίου 2000). «"SCREAM 3": THE LAST GASP!». Chicago Tribune. Ανακτήθηκε στις 8 Ιανουαρίου 2023.
37. ↑  Gleiberman, Owen (11 Φεβρουαρίου 2000). «Scream 3!». Entertainment Weekly. Ανακτήθηκε στις 8 Ιανουαρίου 2023.
38. ↑  Ebert, Roger (4 Φεβρουαρίου 2000). «Scream 3». Chicago Sun Times. Αρχειοθετήθηκε από το πρωτότυπο στις 28 Δεκεμβρίου 2011. Ανακτήθηκε στις 27 Απριλίου 2011.
39. ↑  Mitchell, Elvis (4 Φεβρουαρίου 2000). «'Scream 3': Still Mad, Still Slashing». The New York Times. Ανακτήθηκε στις 8 Ιανουαρίου 2023.
40. ↑  «Scream 3 (Cream of the Crop)». *Rotten Tomatoes*. IGN Entertainment, Inc. Αρχειοθετήθηκε από το πρωτότυπο στις 14 Μαρτίου 2022. Ανακτήθηκε στις 8 Ιανουαρίου 2023.
41. ↑  Coates, Tom (24 Μαΐου 2001). «Scream 3 (2000)». BBC. Αρχειοθετήθηκε από το πρωτότυπο στις 8 Ιανουαρίου 2023. Ανακτήθηκε στις 8 Ιανουαρίου 2023.
42. ↑  Collis, Clark (6 Φεβρουαρίου 2000). «Scream 3». *Empire*. Αρχειοθετήθηκε από το πρωτότυπο στις 8 Ιανουαρίου 2023. Ανακτήθηκε στις 8 Ιανουαρίου 2023.
43. ↑  Leydon, Joe (6 Φεβρουαρίου 2000). «Scream 3». *Variety*. Αρχειοθετήθηκε από το πρωτότυπο στις 8 Ιανουαρίου 20233.. Ανακτήθηκε στις 8 Ιανουαρίου 20233.
44. 1 2  Yoonsoo Kim, Kristen (31 Οκτωβρίου 2017). «The Weinstein-Esque Character You Missed in the Weinstein-Produced 'Scream 3'». *Vice*. Αρχειοθετήθηκε από το πρωτότυπο στις 18 Μαρτίου 2020. Ανακτήθηκε στις 8 Ιανουαρίου 2023.
45. 1 2 3  Phelan, Matthew (1 Νοεμβρίου 2019). «How the Harvey Weinstein Scandal Changes the Way We Watch Scream 3». *Slate Magazine*. Αρχειοθετήθηκε από το πρωτότυπο στις 14 Αυγούστου 2020. Ανακτήθηκε στις 8 Ιανουαρίου 2023.
46. 1 2  White, Adam (3 Φεβρουαρίου 2020). «Scream 3 was a manic misfire – in the wake of Weinstein, it now feels like an early warning shot». *The Independent*. Αρχειοθετήθηκε από το πρωτότυπο στις 18 Ιουνίου 2022. Ανακτήθηκε στις 8 Ιανουαρίου 2023.
47. ↑  Kantor, Jodi; Twohey, Megan (5 Οκτωβρίου 2017). «Harvey Weinstein Paid Off Sexual Harassment Accusers for Decades». *The New York Times*. ISSN 0362-4331. Αρχειοθετήθηκε από το πρωτότυπο στις 14 Οκτωβρίου 2017.. Ανακτήθηκε στις 8 Ιανουαρίου 2023.
48. 1 2 3  Fraser, Emma (4 Φεβρουαρίου 2020). «Rewatching Scream 3 20 years later in the era of Time's Up and Me Too». *SYFY WIRE*. Αρχειοθετήθηκε από το πρωτότυπο στις 28 Οκτωβρίου 2020. Ανακτήθηκε στις 8 Ιανουαρίου 2023.
49. ↑  «Academy of Science Fiction, Fantasy & Horror Films». *Saturn Awards*. imdb.com. 12 Ιουνίου 2001. Ανακτήθηκε στις 7 Μαΐου 2011.
50. 1 2  «2000 MTV Movie Awards». *MTV Movie Awards*. mtv.com. 3 Ιουνίου 2000. Ανακτήθηκε στις 7 Μαΐου 2011.
51. ↑  «Scream 3: The Album - Certifications». *RIAA*. riaa.com. Ανακτήθηκε στις 31 Μαρτίου 2011.
52. ↑  «RIAA's Gold and Platinum program». RIAA. Αρχειοθετήθηκε από το πρωτότυπο στις 3 Ιανουαρίου 2016. Ανακτήθηκε στις 8 Ιανουαρίου 2023.
53. ↑  «Scream 3 – Original Soundtrack». *Billboard*.. Ανακτήθηκε στις 8 Ιανουαρίου 2023.

Εξωτερικοί σύνδεσμοι
--------------------

* Επίσημος ιστότοπος
* Scream 3 στο IMDb

  


|  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
Σειρά ταινιών *Scream* |
| --- |
|  |
| Ταινίες | 
* *Scream* (1996)
* *Scream 2*
* *Scream 3*
* *Scream 4*
* *Scream* (2022)
* *Scream VI*
 |
|  |
| Τηλεόραση | 
* *Scream*
 |
|  |
| Soundtrack | 
* *Scream: Music from the Dimension Motion Picture*
* *Scream 2: Music from the Dimension Motion Picture*
* *Scream 3: The Album*
* *Scream 4: Original Motion Picture Soundtrack*
* *Scream: Music from the Motion Picture*
 |
|  |
| Χαρακτήρες | 
* Σίντνεϊ Πρέσκοτ
* Γκέιλ Γουέδερς
* Ντιούι Ράιλι
* Ghostface
 |
|  |
| Δημιουργοί | 
* Γουές Κρέιβεν
* Κέβιν Γουίλιαμσον
 |

 |

|  |  |
| --- | --- |
| 

|  |
| --- |
| * Πύλη:Τέχνη
* Πύλη:Κινηματογράφος
 |

 |

|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 179577327
* LCCN: n2004080652
* BNF: cb169508928 (data)

 |

 |